b'\n_START_ARTICLE_\nRadoslav Razlag\n_START_SECTION_\n\xc5\xbdivljenje in delo\n_START_PARAGRAPH_\nV Gradcu je \xc5\xa1tudiral filozofijo, bogoslovje in pravo._NEWLINE_V za\xc4\x8detku leta 1865 je bil kot prvi Slovenec izvoljen v \xc5\xa1tajerski de\xc5\xbeelni zbor. Tu je skupaj z Nemcem Mihaelom Hermannom in kasneje z Josipom Vo\xc5\xa1njakom odlo\xc4\x8dno nastopal za narodne pravice \xc5\xa1tajerskih Slovencev in zagovarjal federalisti\xc4\x8dno ureditev Avstrije. Leta 1867 je bil ponovno izvoljen, a je \xc5\xbee naslednje leto odstopil. Leta 1868 se je kot govornik udele\xc5\xbeil prvega tabora v Ljutomeru._NEWLINE_Leta 1869 je bil izvoljen za poslanca kme\xc4\x8dkih ob\xc4\x8din v kranjski de\xc5\xbeelni zbor. Avstrijska vlada, ki jo je tedaj vodil Karel Hohenwart, ga je 11. septembra 1871 imenovala za kranjskega de\xc5\xbeelnega glavarja. Tako je \xc5\xa0tajerec Razlag postal prvi slovenski de\xc5\xbeelni glavar Kranjske.'